སྙིང་ནས་བརྩེ་བའི་གསེར་ལྡན་མ་ལགས།ལོ་ལྔའི་སྔོན་གྱི་ཞོགས་པ་འདི་འདྲ་ཞིག་ལ་ང་རང་འཕན་ཡུལ་རིག་པའི་འབྱུང་གནས་སུ་འོངས་བ་ཁྱེད་ཀྱིས་དྲན་ནམ།ཁེར་རྐྱང་གི་བུ་ཡུག་རྒོད་པའི་ལོ་ཟླ་དེ་རུ་ང་ནི་གྲོགས་དང་གཉེན་ཉེ་མེད་པའི་ས་རྒྱུས་མེད་འདི་འདྲ་ཞིག་ཏུ་བསླེབས་པས།ཤ་མཆིན་པའི་སྟེང་འོག་བརྗེ་བ་ལྟ་བུའི་སྨྲེང་སྐྱོ་སྐྱེས་བཞིན་དྲན་གདུང་གི་ཚོར་བ་ལྕི་མོས་རབ་ཏུ་མནར་ཞིང་།དུས་ཚོད་ཀྱི་བཞུར་རྒྱུན་འགྲོ་དཀའ་བའི་དུས་དེར་གསེར་ལྡན་མ་ཁྱེད་ཀྱིས་སྨྲེང་སེམས་ཀྱི་སྦུབས་ནས་ཟགས་པའི་ངའི་མིག་ཆུ་དེ་དྲོད་འཇམ་གྱི་ལག་པས་ཕྱིས་བྱུང་བས་ངའི་བྱང་ཁོག་དྲོད་ལམ་ལམ་དུ་གྱུར་བའི་ཚོར་བ་དེ་དུས་དེ་རིང་ཡང་སེམས་ན་ལྷང་ངེར་ཡོད།སྐབས་དེའི་ངའི་རྨི་ལམ་ཞིག་ཏུ་ང་རང་ཁྱེད་དང་མཇལ་བྱུང་བས།ངས་ཁོག་གི་སྡུག་ཡུས་ཡོད་ཚད་མ་གསང་དྲང་བོར་ཁྱེད་ལ་བརྗོད་དུས་ཁྱེད་ཀྱིས་ང་ལ་མི་ལ་བརྩེ་སེམས་དགོས་མོད་དེ་བས་ཀྱང་བརྩེ་དུང་ལ་ཁ་ལོ་བསྒྱུར་དགོས་པའི་ནུས་པ་དགོས་ཞེས་གདམས་པ་དྲན་ལ།གཉིད་ལས་སད་དུས་སེམས་ཀྱི་ཁུར་བོ་ཇེ་ཡང་དུ་སོང་ཞིང་།ཁེར་རྐྱང་གིས་རོལ་བཞིན་པའི་འཚོ་བའི་གདུང་བ་དེ་ཡང་འཇའ་ལྟར་ཡལ་ནས་ཡ་ཆུང་སེམས་ལ་དྲོད་ཐིགས་བསྩལ་བ་ཡང་དྲན་བྱུང་།དེ་དུས་ཁྱེད་ཀྱིས་ང་ལ་མིག་ཀོང་གི་མཆི་མ་སྟོབས་ཤུགས་སུ་བསྒྱུར་ནས་བགྲོད་ལམ་ཀྱག་ཀྱོག་ཆེ་རུང་མདུན་དུ་བསྐྱོད་དགོས་པར་སྐུལ་བས་ང་ནི་ད་གཟོད་སྡུག་བསྔལ་ལས་རྣམ་པར་རྒྱལ་བྱུང་།